b'\n_START_ARTICLE_\nZapad 2017\n_START_PARAGRAPH_\n\xe2\x80\x9eZapad 2017\xe2\x80\x9c (rus. \xd0\x97\xd0\xb0\xd0\xbf\xd0\xb0\xd0\xb4-2017) \xe2\x80\x93 tre\xc4\x8diosios bendros karin\xc4\x97s pratybos, kuriose dalyvavo Rusijos ir Baltarusijos ginkluotosios paj\xc4\x97gos. Pratybos vyko 2017 m. rugs\xc4\x97jo 14-20 dienomis Rusijoje, Baltarusijoje ir Kaliningrado srityje. _NEWLINE_2017 m. liep\xc4\x85 Baltarusijos u\xc5\xbesienio reikal\xc5\xb3 ministras Andr\xc4\x97jus Ravkovas teig\xc4\x97, kad \xc5\xa1iose pratybose dalyvaus ma\xc5\xbeiau nei 13 t\xc5\xabkst. kariuomen\xc4\x97s personalo. Ta\xc4\x8diau Rusija nuolat dirbtinai ma\xc5\xbeina tikr\xc4\x85j\xc4\xaf karin\xc4\x97se pratybose dalyvaujan\xc4\x8di\xc5\xb3 kari\xc5\xb3 skai\xc4\x8di\xc5\xb3. Pratybos, kuriose dalyvauja daugiau nei 13 t\xc5\xabkst. kari\xc5\xb3, turi b\xc5\xabti atviros steb\xc4\x97tojams. Tod\xc4\x97l oficialiai ir kalbama apie ma\xc5\xbeesn\xc4\xaf kari\xc5\xb3 skai\xc4\x8di\xc5\xb3. \xe2\x80\x9e15min\xe2\x80\x9c cituoja 30 t\xc5\xabkst. skai\xc4\x8di\xc5\xb3. Tuo tarpu \xe2\x80\x9eThe Washington Post\xe2\x80\x9c, \xe2\x80\x9eThe New York Times\xe2\x80\x9c, \xe2\x80\x9eThe Economist\xe2\x80\x9c cituoja 60\xe2\x80\x93100 t\xc5\xabkst. ir didesnius skai\xc4\x8dius. Pagal tokius duomenis tai b\xc5\xabt\xc5\xb3 did\xc5\xbeiausios karin\xc4\x97s pratybos Rusijoje nuo \xc5\xa0altojo karo. _NEWLINE_Nuo 2016 m. \xc4\xafvairiose NATO \xc5\xa1alyse i\xc5\xa1kilo neai\xc5\xa1kum\xc5\xb3 d\xc4\x97l Rusijos tiksl\xc5\xb3 tokiose pratybose. Lietuvos prezident\xc4\x97 Dalia Grybauskait\xc4\x97 \xc5\xa1ias pratybas pavadino pasiruo\xc5\xa1imui karui su vakarais. Prie\xc5\xa1 pratybas JAV karininkai i\xc5\xa1rei\xc5\xa1k\xc4\x97 \xc4\xaftarimus, kad tokiomis pratybos Rusija stengiasi padidinti savo karin\xc4\xaf egzistavim\xc4\x85 Baltarusijoje. Tuo tarpu Rusijos ir Baltarusijos \xc5\xa1alys teig\xc4\x97, kad \xc5\xa1ios pratybos yra grynai gynybinio pob\xc5\xabd\xc5\xbeio._NEWLINE_Pasibaigus pratyboms Lietuvos kra\xc5\xa1to apsaugos ministras Raimundas Karoblis teig\xc4\x97, kad pratyb\xc5\xb3 scenarijus buvo puolamasis \xe2\x80\x93 vykdytas Baltijos \xc5\xa1ali\xc5\xb3 puolimas. \xc5\xa0ios institucijos teigimu, pratybose  buvo kelis kartus vir\xc5\xa1ytas i\xc5\xa1 anksto skelbtas kari\xc5\xb3 skai\xc4\x8dius ir vykdyti bombardavimai ir kiti pavojingi veiksmai Baltijos valstybi\xc5\xb3 pa\xc5\xa1on\xc4\x97je.\n_START_SECTION_\nPratyb\xc5\xb3 eiga\n_START_PARAGRAPH_\nPratyb\xc5\xb3 organizatoriai pateik\xc4\x97 tok\xc4\xaf plan\xc4\x85: pagal \xc4\xafsivaizduojam\xc4\x85 situacij\xc4\x85, Baltarusij\xc4\x85 u\xc5\xbepuol\xc4\x97 trys agresor\xc4\x97s \xe2\x80\x93 Vei\xc5\xa1norija, Vesbarija ir Lubenija. Vei\xc5\xa1norija apima vakarin\xc4\x99 dabartin\xc4\x97s Baltarusijos teritorij\xc4\x85, Vesbarija \xe2\x80\x93 Lietuvos ir Latvijos, Lubenija \xe2\x80\x93 Lietuv\xc4\x85 ir Lenkij\xc4\x85.\n_START_SECTION_\nIstorija\n_START_PARAGRAPH_\n\xe2\x80\x9eZapad\xe2\x80\x9c pratybos prad\xc4\x97tos rengti 2009 m. ir rengiamos Baltarusijos ir Rusijos \xc5\xa1alyse. 2009 m. \xc5\xa1i\xc5\xb3 pratyb\xc5\xb3 rengim\xc4\x85 susitar\xc4\x97 abiej\xc5\xb3 \xc5\xa1ali\xc5\xb3 prezidentai. Antrosios pratybos \xc4\xafvyko 2013 m.'